title: Komission täytäntöönpanoasetus (EU) 2019/2102, annettu 27 päivänä marraskuuta 2019, täytäntöönpanoasetuksen (EU) 2015/2452 muuttamisesta laskennallisiin veroihin liittyvän tappioiden vaimennusvaikutuksen korjauksen laskennassa käytettävien tietojen julkistamisen osalta (ETA:n kannalta merkityksellinen teksti)

text:
                  10.12.2019

                  FI

                  Euroopan unionin virallinen lehti

                  L 318/6

         KOMISSION TÄYTÄNTÖÖNPANOASETUS (EU) 2019/2102,
         annettu 27 päivänä marraskuuta 2019,
         täytäntöönpanoasetuksen (EU) 2015/2452 muuttamisesta laskennallisiin veroihin liittyvän tappioiden vaimennusvaikutuksen korjauksen laskennassa käytettävien tietojen julkistamisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon vakuutus- ja jälleenvakuutustoiminnan aloittamisesta ja harjoittamisesta 25 päivänä marraskuuta 2009 annetun Euroopan parlamentin ja neuvoston direktiivin 2009/138/EY (Solvenssi II) (1) ja erityisesti sen 56 artiklan,
         sekä katsoo seuraavaa:

                     (1)

                     Komission delegoidulla asetuksella (EU) 2019/981 (2) on muutettu delegoitua asetusta (EU) 2015/35 (3) laskennallisia veroja koskevien lisäperiaatteiden käyttöön ottamiseksi, jotta voidaan varmistaa tasapuoliset toimintaedellytykset unionissa. Tiettyjä komission täytäntöönpanoasetuksessa (EU) 2015/2452 (4) vahvistettuja taulukoita olisi mukautettava ottaen huomioon kyseiset muutokset.

                     (2)

                     Sen vuoksi täytäntöönpanoasetusta (EU) 2015/2452 olisi muutettava.

                     (3)

                     Delegoidun asetuksen (EU) 2015/35 muutoksia, jotka edellyttävät laskennallisiin veroihin liittyvän tappioiden vaimennusvaikutuksen korjauksen laskennassa käytettävien tietojen julkistamista, sovelletaan 1 päivästä tammikuuta 2020. Tässä asetuksessa säädetyt muutokset on tehty siten, että kyseiset edellytykset sisällytetään täytäntöönpanoasetuksessa (EU) 2015/2452 vahvistettuihin taulukoihin. Sen vuoksi tätä asetusta olisi sovellettava samasta päivästä alkaen.

                     (4)

                     Tämä asetus perustuu Euroopan vakuutus- ja lisäeläkeviranomaisen komissiolle toimittamiin teknisten täytäntöönpanostandardien luonnoksiin.

                     (5)

                     Euroopan vakuutus- ja lisäeläkeviranomainen on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1094/2010 (5) 37 artiklalla perustetulta vakuutus- ja jälleenvakuutusalan osallisryhmältä,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetus (EU) 2015/2452 seuraavasti:

                        1)

                        Muutetaan liite I tämän asetuksen liitteen I mukaisesti;

                        2)

                        Muutetaan liite II tämän asetuksen liitteen II mukaisesti.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 335, 17.12.2009, s. 1.

            (2)  Komission delegoitu asetus (EU) 2019/981, annettu 8 päivänä maaliskuuta 2019, vakuutus- ja jälleenvakuutustoiminnan aloittamisesta ja harjoittamisesta annetun Euroopan parlamentin ja neuvoston direktiivin 2009/138/EU täydentämisestä annetun delegoidun asetuksen (EU) 2015/35 (Solvenssi II) muuttamisesta (EUVL L 161, 18.6.2019, s. 1).

            (3)  Komission delegoitu asetus (EU) 2015/35, annettu 10 päivänä lokakuuta 2014, vakuutus- ja jälleenvakuutustoiminnan aloittamisesta ja harjoittamisesta annetun Euroopan parlamentin ja neuvoston direktiivin 2009/138/EU täydentämisestä (Solvenssi II) (EUVL L 12, 17.1.2015, s. 1).

            (4)  Komission täytäntöönpanoasetus (EU) 2015/2452, annettu 2 päivänä joulukuuta 2015, vakavaraisuutta ja taloudellista tilaa koskevaan kertomukseen liittyviä menettelyjä, julkistamismuotoja ja taulukoita koskevista Euroopan parlamentin ja neuvoston direktiivin 2009/138/EY mukaisista teknisistä täytäntöönpanostandardeista (EUVL L 347, 31.12.2015, s. 1285).

            (5)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).

            LIITE I
            Muutetaan täytäntöönpanoasetuksen (EU) 2015/2452 liite I seuraavasti:

                        1)

                        lisätään taulukkoon S.25.01.21 – Vakavaraisuuspääomavaatimus (SCR) – Standardikaavaa käyttävät yritykset seuraavat taulukot:

                                    ”Verokantaa koskeva lähestymistapa

                                                Kyllä/Ei

                                                C0109

                                                Keskimääräiseen verokantaan pohjautuva lähestymistapa

                                                R0590

                                    Laskennallisiin veroihin liittyvän tappioiden vaimennusvaikutuksen laskenta

                                                Laskennallisiin veroihin liittyvä tappioiden vaimennusvaikutus

                                                C0130”

                                                Laskennallisiin veroihin liittyvä tappioiden vaimennusvaikutus

                                                R0640

                                                Laskennallisten verovelkojen tuloutuksella perusteltu laskennallisiin veroihin liittyvä tappioiden vaimennusvaikutus

                                                R0650

                                                Todennäköisellä tulevalla verotettavalla taloudellisella voitolla perusteltu laskennallisiin veroihin liittyvä tappioiden vaimennusvaikutus

                                                R0660

                                                Tappiontasauksella perusteltu laskennallisiin veroihin liittyvä tappioiden vaimennusvaikutus, kuluva vuosi

                                                R0670

                                                Tappiontasauksella perusteltu laskennallisiin veroihin liittyvä tappioiden vaimennusvaikutus, tulevat vuodet

                                                R0680

                                                Laskennallisiin veroihin liittyvän tappioiden vaimennusvaikutuksen enimmäismäärä

                                                R0690

                        2)

                        lisätään taulukkoon S.25.02.21 – Vakavaraisuuspääomavaatimus (SCR) – Standardikaavaa ja osittaista sisäistä mallia käyttävät yritykset seuraavat taulukot:

                                    ”Verokantaa koskeva lähestymistapa

                                                Kyllä/Ei

                                                C0109

                                                Keskimääräiseen verokantaan pohjautuva lähestymistapa

                                                R0590

                                    Laskennallisiin veroihin liittyvän tappioiden vaimennusvaikutuksen laskenta

                                                Laskennallisiin veroihin liittyvä tappioiden vaimennusvaikutus

                                                C0130”

                                                Laskennallisiin veroihin liittyvän tappioiden vaimennusvaikutuksen määrä/estimaatti

                                                R0640

                                                Laskennallisten verovelkojen tuloutuksella perustellun laskennallisiin veroihin liittyvän tappioiden vaimennusvaikutuksen määrä/estimaatti

                                                R0650

                                                Todennäköisellä tulevalla verotettavalla taloudellisella voitolla perustellun laskennallisiin veroihin liittyvän tappioiden vaimennusvaikutuksen määrä/estimaatti

                                                R0660

                                                Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, kuluva vuosi

                                                R0670

                                                Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, tulevat vuodet

                                                R0680

                                                Laskennallisiin veroihin liittyvän tappioiden enimmäisvaimennusvaikutuksen määrä/estimaatti

                                                R0690

                        3)

                        lisätään taulukkoon S.25.03.21 – Vakavaraisuuspääomavaatimus (SCR) – Kokonaista sisäistä mallia käyttävät yritykset seuraavat taulukot:

                                    ”Verokantaa koskeva lähestymistapa

                                                Kyllä/Ei

                                                C0109

                                                Keskimääräiseen verokantaan pohjautuva lähestymistapa

                                                R0590

                                    Laskennallisiin veroihin liittyvän tappioiden vaimennusvaikutuksen laskenta

                                                Laskennallisiin veroihin liittyvä tappioiden vaimennusvaikutus

                                                C0130”

                                                Laskennallisiin veroihin liittyvän tappioiden vaimennusvaikutuksen määrä/estimaatti

                                                R0640

                                                Laskennallisten verovelkojen tuloutuksella perustellun laskennallisiin veroihin liittyvän tappioiden vaimennusvaikutuksen määrä/estimaatti

                                                R0650

                                                Todennäköisellä tulevalla verotettavalla taloudellisella voitolla perustellun laskennallisiin veroihin liittyvän tappioiden vaimennusvaikutuksen määrä/estimaatti

                                                R0660

                                                Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, kuluva vuosi

                                                R0670

                                                Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, tulevat vuodet

                                                R0680

                                                Laskennallisiin veroihin liittyvän tappioiden enimmäisvaimennusvaikutuksen määrä/estimaatti

                                                R0690

            LIITE II
            Muutetaan täytäntöönpanoasetuksen (EU) 2015/2452 liite II seuraavasti:

                        1)

                        lisätään jaksoon ’S.25.01 – Vakavaraisuuspääomavaatimus (SCR) – Standardikaavaa käyttävät yritykset’ seuraavat rivit taulukkoon:

                                    ”Verokantaa koskeva lähestymistapa

                                    R0590/C0109

                                    Keskimääräiseen verokantaan pohjautuva lähestymistapa

                                    Valitaan yksi seuraavista vaihtoehdoista:
                                    1 – Kyllä
                                    2 – Ei
                                    3 –Ei sovelleta, koska laskennallisiin veroihin liittyvää tappioiden vaimennusvaikutusta ei käytetä (tässä tapauksessa sarakkeita R0640 – R0690 ei sovelleta)
                                    Ks. EIOPAn ohjeet vakuutusteknisen vastuuvelan ja laskennallisten verojen tappioiden vaimennusvaikutuksesta (EIOPA-BoS-14/177) (*1)

                                       Laskennallisiin veroihin liittyvän tappioiden vaimennusvaikutuksen korjauksen laskenta

                                    R0640/C0130

                                    Laskennallisiin veroihin liittyvä tappioiden vaimennusvaikutus

                                    Laskennallisiin veroihin liittyvän tappioiden vaimennusvaikutuksen määrä, joka määritellään delegoidun asetuksen (EU) 2015/35 207 artiklassa. Tappioiden vaimennusvaikutuksen määrän olisi oltava tässä solussa sama kuin taulukon S.25.01 solun R0150/C0100 arvo.

                                    R0650/C0130

                                    Laskennallisten verovelkojen tuloutuksella perusteltu laskennallisiin veroihin liittyvä tappioiden vaimennusvaikutus

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu laskennallisten verovelkojen tuloutuksella

                                    R0660/C0130

                                    Todennäköisellä tulevalla verotettavalla taloudellisella voitolla perusteltu laskennallisiin veroihin liittyvä tappioiden vaimennusvaikutus

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu todennäköisellä tulevalla verotettavalla taloudellisella voitolla

                                    R0670/C0130

                                    Tappiontasauksella perusteltu laskennallisiin veroihin liittyvä tappioiden vaimennusvaikutus, kuluva vuosi

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu aiempien vuosien voitoilla. Seuraavalle vuodelle kohdistettujen tappioiden määrä.

                                    R0680/C0130

                                    Tappiontasauksella perusteltu laskennallisiin veroihin liittyvä tappioiden vaimennusvaikutus, tulevat vuodet

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu aiempien vuosien voitoilla. Seuraavan vuoden jälkeisille vuosille kohdistettujen tappioiden määrä.

                                    R0690/C0130

                                    Laskennallisiin veroihin liittyvän tappioiden vaimennusvaikutuksen enimmäismäärä

                                    Laskennallisiin veroihin liittyvän tappioiden vaimennusvaikutuksen suurin mahdollinen määrä ennen kuin on arvioitu, voidaanko laskennallisten nettoverosaamisten lisäys käyttää korjaukseen, kuten delegoidun asetuksen (EU) 2015/35 207 artiklan 2 kohdassa säädetään

                        2)

                        lisätään jaksoon ’S.25.02 – Vakavaraisuuspääomavaatimus (SCR) – Standardikaavaa ja osittaista sisäistä mallia käyttävät yritykset’ seuraavat rivit taulukkoon:

                                    ”Verokantaa koskeva lähestymistapa

                                    R0590/C0109

                                    Keskimääräiseen verokantaan pohjautuva lähestymistapa

                                    Valitaan yksi seuraavista vaihtoehdoista:
                                    1 – Kyllä
                                    2 – Ei
                                    3 –Ei sovelleta, koska laskennallisiin veroihin liittyvää tappioiden vaimennusvaikutusta ei käytetä (tässä tapauksessa sarakkeita R0640 – R0690 ei sovelleta)
                                    Ks. EIOPAn ohjeet vakuutusteknisen vastuuvelan ja laskennallisten verojen tappioiden vaimennusvaikutuksesta (EIOPA-BoS-14/177)

                                       Laskennallisiin veroihin liittyvän tappioiden vaimennusvaikutuksen korjauksen laskenta

                                    R0640/C0130

                                    Laskennallisiin veroihin liittyvän tappioiden vaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen määrä/estimaatti, laskettu delegoidun asetuksen (EU) 2015/35 207 artiklan mukaisesti. Tappioiden vaimennusvaikutuksen määrän olisi oltava tässä solussa sama kuin taulukon S.25.02 solun R0310/C0100 arvo.

                                    R0650/C0130

                                    Laskennallisten verovelkojen tuloutuksella perustellun laskennallisiin veroihin liittyvän tappioiden vaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen määrä/estimaatti, laskettu delegoidun asetuksen (EU) 2015/35 207 artiklan mukaisesti, perusteltu laskennallisten verovelkojen tuloutuksella

                                    R0660/C0130

                                    Todennäköisellä tulevalla verotettavalla taloudellisella voitolla perustellun laskennallisiin veroihin liittyvän tappioiden vaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen määrä/estimaatti, laskettu delegoidun asetuksen (EU) 2015/35 207 artiklan mukaisesti, perusteltu todennäköisellä tulevalla verotettavalla taloudellisella voitolla

                                    R0670/C0130

                                    Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, kuluva vuosi

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu aiempien vuosien voitoilla. Seuraavalle vuodelle kohdistettujen tappioiden määrä.

                                    R0680/C0130

                                    Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, tulevat vuodet

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu aiempien vuosien voitoilla. Seuraavan vuoden jälkeisille vuosille kohdistettujen tappioiden määrä.

                                    R0690/C0130

                                    Laskennallisiin veroihin liittyvän tappioiden enimmäisvaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen suurin mahdollinen määrä ennen kuin on arvioitu, voidaanko laskennallisten nettoverosaamisten lisäystä käyttää korjaukseen, kuten delegoidun asetuksen (EU) 2015/35 207 artiklan 2 kohdassa säädetään”

                        3)

                        lisätään jaksoon ’S.25.03 – Vakavaraisuuspääomavaatimus (SCR) – Kokonaista sisäistä mallia käyttävät yritykset’ seuraavat rivit taulukkoon:

                                    ”R0590/C0109

                                    Keskimääräiseen verokantaan pohjautuva lähestymistapa

                                    Valitaan yksi seuraavista vaihtoehdoista:
                                    1 – Kyllä
                                    2 – Ei
                                    3 –Ei sovelleta, koska laskennallisiin veroihin liittyvää tappioiden vaimennusvaikutusta ei käytetä (tässä tapauksessa sarakkeita R0640 – R0690 ei sovelleta)
                                    Ks. EIOPAn ohjeet vakuutusteknisen vastuuvelan ja laskennallisten verojen tappioiden vaimennusvaikutuksesta (EIOPA-BoS-14/177)

                                       Laskennallisiin veroihin liittyvän tappioiden vaimennusvaikutuksen korjauksen laskenta

                                    R0640/C0130

                                    Laskennallisiin veroihin liittyvän tappioiden vaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen määrä/estimaatti, joka määritellään delegoidun asetuksen (EU) 2015/35 207 artiklassa. Tappioiden vaimennusvaikutuksen määrän olisi oltava tässä solussa sama kuin taulukon S.25.02 solun R0310/C0100 arvo.

                                    R0650/C0130

                                    Laskennallisten verovelkojen tuloutuksella perustellun laskennallisiin veroihin liittyvän tappioiden vaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen määrä/estimaatti, laskettu delegoidun asetuksen (EU) 2015/35 207 artiklan mukaisesti, perusteltu laskennallisten verovelkojen tuloutuksella

                                    R0660/C0130

                                    Todennäköisellä tulevalla verotettavalla taloudellisella voitolla perustellun laskennallisiin veroihin liittyvän tappioiden vaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen määrä/estimaatti, laskettu delegoidun asetuksen (EU) 2015/35 207 artiklan mukaisesti, perusteltu todennäköisellä tulevalla verotettavalla taloudellisella voitolla

                                    R0670/C0130

                                    Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, kuluva vuosi

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu aiempien vuosien voitoilla. Seuraavalle vuodelle kohdistettujen tappioiden määrä.

                                    R0680/C0130

                                    Tappiontasauksella perustellun laskennallisiin veroihin liittyvän tappioiden vaimennusvaikutuksen määrä/estimaatti, tulevat vuodet

                                    Laskennallisiin veroihin liittyvän tappioiden vaimennusvaikutuksen määrä, laskettu delegoidun asetuksen (EU) 2015/35 207 artiklan mukaisesti, perusteltu aiempien vuosien voitoilla. Seuraavan vuoden jälkeisille vuosille kohdistettujen tappioiden määrä.

                                    R0690/C0130

                                    Laskennallisiin veroihin liittyvän tappioiden enimmäisvaimennusvaikutuksen määrä/estimaatti

                                    Laskennallisiin veroihin liittyvän tappioiden vaimennusvaikutuksen suurin mahdollinen määrä ennen kuin on arvioitu, voidaanko laskennallisten nettoverosaamisten lisäystä käyttää korjaukseen, kuten delegoidun asetuksen (EU) 2015/35 207 artiklan 2 kohdassa säädetään”

               (*1)  Ohjeet vakuutusteknisen vastuuvelan ja laskennallisten verojen tappioiden vaimennusvaikutuksesta, EIOPA-BoS-14/177, 2 päivänä helmikuuta 2015 (https://eiopa.europa.eu/publications/eiopa-guidelines/guidelines-on-the-loss-absorbing-capacity-of-technical-provisions-and-deferred-taxes).”;


title: Komission täytäntöönpanoasetus (EU) 2019/2165, annettu 17 päivänä joulukuuta 2019, luvan antamisesta uuselintarvikkeen Coriandrum sativum -kasvista saatava korianterin siemenöljy eritelmän muuttamiseksi Euroopan parlamentin ja neuvoston asetuksen (EU) 2015/2283 mukaisesti sekä komission täytäntöönpanoasetuksen (EU) 2017/2470 muuttamisesta (ETA:n kannalta merkityksellinen teksti)

text:
                  18.12.2019

                  FI

                  Euroopan unionin virallinen lehti

                  L 328/81

         KOMISSION TÄYTÄNTÖÖNPANOASETUS (EU) 2019/2165,
         annettu 17 päivänä joulukuuta 2019,
         luvan antamisesta uuselintarvikkeen ”Coriandrum sativum -kasvista saatava korianterin siemenöljy” eritelmän muuttamiseksi Euroopan parlamentin ja neuvoston asetuksen (EU) 2015/2283 mukaisesti sekä komission täytäntöönpanoasetuksen (EU) 2017/2470 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon uuselintarvikkeista, Euroopan parlamentin ja neuvoston asetuksen (EU) N:o 1169/2011 muuttamisesta sekä Euroopan parlamentin ja neuvoston asetuksen (EY) N:o 258/97 ja komission asetuksen (EY) N:o 1852/2001 kumoamisesta 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2283 (1) ja erityisesti sen 12 artiklan,
         sekä katsoo seuraavaa:

                     (1)

                     Asetuksessa (EU) 2015/2283 säädetään, että unionin markkinoille voidaan saattaa vain sellaisia uuselintarvikkeita, jotka on hyväksytty ja sisällytetty unionin luetteloon.

                     (2)

                     Komission täytäntöönpanoasetus (EU) 2017/2470 (2) unionin uuselintarvikeluettelon laatimisesta on annettu asetuksen (EU) 2015/2283 8 artiklan mukaisesti.

                     (3)

                     Komissio päättää asetuksen (EU) 2015/2283 12 artiklan nojalla uuselintarvikkeen hyväksymisestä ja saattamisesta unionin markkinoille sekä unionin luettelon saattamisesta ajan tasalle.

                     (4)

                     Komission täytäntöönpanopäätöksessä 2014/155/EU (3) annettiin Euroopan parlamentin ja neuvoston asetuksen (EY) N:o 258/97 (4) mukaisesti lupa Coriandrum sativum ‐kasvista saatavan korianterin siemenöljyn saattamiseksi markkinoille elintarvikkeiden uutena ainesosana ravintolisissä käytettäväksi.

                     (5)

                     Yritys Ovalie Innovation, jäljempänä ’hakija’, esitti 2 päivänä heinäkuuta 2019 komissiolle asetuksen (EU) 2015/2283 10 artiklan 1 kohdassa tarkoitetun hakemuksen Coriandrum sativum -kasvista saatavaa korianterin siemenöljyä koskevien eritelmien muuttamisesta. Hakija pyysi öljyhapon vähimmäispitoisuuden alentamista nykyisestä 8,0 prosentista 7,0 prosenttiin.

                     (6)

                     Hakija perusteli pyyntöään toteamalla, että muutos on tarpeen Coriandrum sativum ‐kasvissa havaitun öljyhappopitoisuuden luonnollisen vaihtelun huomioon ottamiseksi.

                     (7)

                     Komissio katsoo, että Euroopan elintarviketurvallisuusviranomaisen, jäljempänä ’elintarviketurvallisuusviranomainen’, ei ole tarpeen tehdä tästä hakemuksesta turvallisuusarviointia asetuksen (EU) 2015/2283 10 artiklan 3 kohdan mukaisesti. Öljyhappo on oliiviöljyn luontainen pääainesosa. Sitä esiintyy luontaisesti – uuselintarvikkeelle ehdotettuja pitoisuuksia vastaavina pitoisuuksina – useissa muissa peruselintarvikkeissa, joita on jo kauan käytetty turvallisesti.

                     (8)

                     Ehdotettu muutos Coriandrum sativum -kasvista saatavan korianterin siemenöljyn öljyhappopitoisuudessa ei muuta elintarviketurvallisuusviranomaisen tekemän turvallisuusarvioinnin (5) päätelmiä, jotka tukivat luvan antamista sille täytäntöönpanopäätöksellä 2014/155/EU. Sen vuoksi on aiheellista muuttaa uuselintarvikkeen ”Coriandrum sativum -kasvista saatava korianterin siemenöljy” eritelmiä öljyhapon osalta ehdotetulle tasolle.

                     (9)

                     Hakemuksessa esitetyt tiedot antavat riittävät perusteet vahvistaa, että ehdotetut muutokset uuselintarvikkeen ”Coriandrum sativum -kasvista saatava korianterin siemenöljy” eritelmiin ovat asetuksen (EU) 2015/2283 12 artiklan mukaisia.

                     (10)

                     Täytäntöönpanoasetuksen (EU) 2017/2470 liitettä olisi sen vuoksi muutettava.

                     (11)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2015/2283 6 artiklassa säädetyssä hyväksyttyjen uuselintarvikkeiden luettelossa, joka sisältyy täytäntöönpanoasetukseen (EU) 2017/2470, oleva uuselintarviketta ”Coriandrum sativum -kasvista saatava korianterin siemenöljy” koskeva kohta tämän asetuksen liitteessä esitetyllä tavalla.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 17 päivänä joulukuuta 2019.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 327, 11.12.2015, s. 1.

            (2)  Komission täytäntöönpanoasetus (EU) 2017/2470, annettu 20 päivänä joulukuuta 2017, unionin uuselintarvikeluettelon laatimisesta uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti (EUVL L 351, 30.12.2017, s. 72).

            (3)  Komission täytäntöönpanopäätös 2014/155/EU, annettu 19 päivänä maaliskuuta 2014, luvan antamisesta korianterin siemenöljyn saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti (EUVL L 85, 21.3.2014, s. 13).

            (4)  Euroopan parlamentin ja neuvoston asetus (EY) N:o 258/97, annettu 27 päivänä tammikuuta 1997, uuselintarvikkeista ja elintarvikkeiden uusista ainesosista (EYVL L 43, 14.2.1997, s. 1).

            (5)  EFSA Journal 2013;11(10):3422

            LIITE
            Korvataan täytäntöönpanoasetuksen (EU) 2017/2470 liitteessä olevassa taulukossa 2 (Eritelmät) kohta „Coriandrum sativum -kasvista saatava korianterin siemenöljy” seuraavasti:

                        ‘Hyväksytty uuselintarvike

                        Eritelmät

                        „
                              Coriandrum sativum -kasvista saatava korianterin siemenöljy

                           Kuvaus/Määritelmä:

                        Korianterin siemenöljy on rasvahappojen glyseridejä sisältävä öljy, jota tuotetaan korianterikasvin Coriandrum sativum L siemenistä.
                        Kellertävä väri, mieto maku
                        CAS-numero: 8008-52-4
                        Rasvahappojen koostumus:
                        Palmitiinihappoa (C16:0): 2–5 %
                        Steariinihappoa (C18:0): < 1,5 %
                        Petroseliinihappoa (cis-C18:1(n-12)): 60–75 %
                        Öljyhappoa (cis-C18:1 (n-9)): 7–15 %
                        Linolihappoa (C18:2): 12–19 %
                        α-Linoleenihappoa (C18:3): < 1,0 %
                        Transrasvahappoja: < 1,0 %

                           Puhtaus:

                        Taitekerroin (20 °C): 1,466–1,474
                        Happoarvo: ≤ 2,5 mg KOH/g
                        Peroksidiluku (PV): ≤ 5,0 mekv/kg
                        Jodiluku: 88–110 yksikköä
                        Saippuoitumisluku: 179–200 mg KOH/g
                        Saippuoitumaton aines: ≤ 15 g/kg”’.


title: Komission täytäntöönpanoasetus (EU) 2020/145, annettu 3 päivänä helmikuuta 2020, Euroopan parlamentin ja neuvoston asetuksen (EU) N:o 1236/2010 soveltamista koskevista yksityiskohtaisista säännöistä annetun täytäntöönpanoasetuksen (EU) N:o 433/2012 muuttamisesta siltä osin kuin on kyse ilmoitusten ja tietojen lähettämisestä Koillis-Atlantin kalastuskomissiolle

text:
                  4.2.2020

                  FI

                  Euroopan unionin virallinen lehti

                  L 31/1

         KOMISSION TÄYTÄNTÖÖNPANOASETUS (EU) 2020/145,
         annettu 3 päivänä helmikuuta 2020,
         Euroopan parlamentin ja neuvoston asetuksen (EU) N:o 1236/2010 soveltamista koskevista yksityiskohtaisista säännöistä annetun täytäntöönpanoasetuksen (EU) N:o 433/2012 muuttamisesta siltä osin kuin on kyse ilmoitusten ja tietojen lähettämisestä Koillis-Atlantin kalastuskomissiolle
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Koillis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen soveltamisalaan kuuluvalla alueella sovellettavasta valvontaa ja täytäntöönpanotoimia koskevasta suunnitelmasta sekä neuvoston asetuksen (EY) N:o 2791/1999 kumoamisesta 15 päivänä joulukuuta 2010 annetun Euroopan parlamentin ja neuvoston asetuksen (EU) N:o 1236/2010 (1) ja erityisesti sen 9 ja 11 artiklan,
         sekä katsoo seuraavaa:

                     (1)

                     Asetuksessa (EU) N:o 1236/2010 säädetään tietyistä erityisistä valvontatoimenpiteistä unionin kalastustoiminnan valvomiseksi Koillis-Atlantin kalastuskomission (NEAFC) soveltamisalaan kuuluvalla alueella. Asetuksen (EU) N:o 1236/2010 soveltamista koskevista yksityiskohtaisista säännöistä säädetään komission täytäntöönpanoasetuksessa (EU) N:o 433/2012 (2).

                     (2)

                     Asetuksen (EU) N:o 1236/2010 12 artiklan 2 kohdan mukaan jäsenvaltioiden on varmistettava, että NEAFC:n sihteeristölle toimitettavat ilmoitukset ja tiedot ovat täytäntöönpanoasetuksen (EU) N:o 433/2012 16 artiklan mukaisesti määriteltyjen tiedonsiirtomuotojen ja -järjestelmien mukaisia.

                     (3)

                     NEAFC sopi vuoden 2018 vuosikokouksessaan sopimuspuolten ja NEAFC:n sihteeristön väliseen tiedonsiirtoon käytettävästä uudesta sähköisestä ilmoitusjärjestelmästä, joka perustuu UN/FLUX-standardiin (3). NEAFC on päättänyt, että Euroopan unioni olisi ensimmäinen NEAFC:n sopimuspuoli, joka panisi täytäntöön uuden sähköisen ilmoitusjärjestelmän. Kun komissio ilmoittaa NEAFC:n sihteeristölle olevansa valmis aloittamaan uuden sähköisen ilmoitusjärjestelmän täytäntöönpanon ja NEAFC on vahvistanut, että tekniset valmistelut UN/FLUX-standardin käyttöä varten on saatu päätökseen, NEAFC päättää päivämäärän, jona uutta standardia aletaan soveltaa tiedonsiirtoon. Uutta ilmoitusjärjestelmää käytetään ensin EU:n ja NEAFC:n sihteeristön välillä, ja muiden sopimuspuolten on pantava järjestelmä täytäntöön viimeistään kahden vuoden kuluttua sen voimaantulosta.

                     (4)

                     Uuden sähköisen ilmoitusjärjestelmän täytäntöönpano edellyttää valmistelutyötä komission ja jäsenvaltioiden tasolla. Jotta vältetään aiheettomat viivästykset uuden ilmoitusjärjestelmän täytäntöönpanossa, on näin ollen tarpeen määritellä päivämäärä, johon mennessä asianomaisten jäsenvaltioiden olisi oltava valmiita panemaan täytäntöön uudet tiedonsiirtomuodot ja -järjestelmät.

                     (5)

                     Komissio ilmoittaa jäsenvaltioille päivämäärän, jona uuden sähköisen ilmoitusjärjestelmän täytäntöönpanokausi alkaa, kun NEAFC on tehnyt asiasta päätöksen.

                     (6)

                     Sen vuoksi täytäntöönpanoasetusta (EU) N:o 433/2012 on tarpeen muuttaa.

                     (7)

                     Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan täytäntöönpanoasetuksen (EU) N:o 433/2012 16 artikla seuraavasti:

                  ”16 artikla
                  Tiedonannot NEAFC:n sihteeristölle

                     1.   Asetuksen (EU) N:o 1236/2010 12 artiklan 2 kohdassa tarkoitettujen tiedonsiirtomuotojen ja -järjestelmien, joita käytetään ilmoitusten ja tietojen lähettämiseen NEACF:n sihteeristölle, on oltava tämän asetuksen liitteessä X esitettyjen sääntöjen mukaisia 3 kohdassa tarkoitettuun päivämäärään saakka. Vastaavat koodit, joita on käytettävä viestinnässä NEAFC:n sihteeristön kanssa, esitetään liitteessä XI.

                     2.   Jäsenvaltioiden on saatettava päätökseen viimeistään 1 päivänä marraskuuta 2020 kaikki tarvittavat tekniset valmistelut, jotka mahdollistavat seuraavien tiedonsiirtomuotojen ja -järjestelmien käyttämisen ilmoitusten ja tietojen lähettämiseen NEAFC:n sihteeristölle:

                                 a)

                                 kalastuspäiväkirjan tietojen, ennakkoilmoituksen tietojen, jälleenlaivausilmoituksen tietojen ja purkamisilmoituksen tietojen siirtoon on käytettävä kalastustoiminnan XML-skeemamäärittelyä, joka perustuu standardiin UN/FLUX P1000-3. Tiedonsiirrossa on noudatettava NEAFC:n antamaa kalastustoimia koskevaa FLUX-täytäntöönpanoasiakirjaa.

                                 b)

                                 Alusten seurantajärjestelmän tietojen ilmoittamisessa on käytettävä aluksen sijainnin XML-skeemamäärittelyä, joka perustuu standardiin UN/FLUX P1000-7. Tiedonsiirrossa on noudatettava NEAFC:n antamaa alusten paikantamista koskevaa FLUX-täytäntöönpanoasiakirjaa.

                     3.   Jäsenvaltioiden on käytettävä 2 kohdassa tarkoitettuja tiedonsiirtomuotoja ja ‐järjestelmiä päivästä, jonka komissio ilmoittaa NEAFC:n tätä koskevan päätöksen tekemisen jälkeen. Tiedonsiirrossa on noudatettava NEAFC:n antamia FLUX-täytäntöönpanoasiakirjoja.

                     4.   Poiketen siitä, mitä 1 ja 3 kohdassa säädetään, jäsenvaltiot voivat käyttää 2 kohdan b alakohdassa tarkoitettua tiedonsiirtomuotoa ilmoittaessaan alusten seurantajärjestelmän tietoja tämän asetuksen voimaantulosta alkaen. Jäsenvaltioiden on ilmoitettava komissiolle päivämäärä, josta lähtien uutta tiedonsiirtomuotoa käytetään.”

            2 artikla
            Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 3 päivänä helmikuuta 2020.

                  Komission puolesta

                  Puheenjohtaja

               Ursula von der LEYEN

            (1)  EUVL L 348, 31.12.2010, s. 17.

            (2)  Komission täytäntöönpanoasetus (EU) N:o 433/2012, annettu 23 päivänä toukokuuta 2012, Koillis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen soveltamisalaan kuuluvalla alueella sovellettavasta valvontaa ja täytäntöönpanotoimia koskevasta suunnitelmasta annetun Euroopan parlamentin ja neuvoston asetuksen (EU) N:o 1236/2010 soveltamista koskevista yksityiskohtaisista säännöistä (EUVL L 136, 25.5.2012, s. 41).

            (3)  NEAFC:n 37. vuosikokouksen (13–16 päivänä marraskuuta 2018) raportti, 12.7 kohta.


title: Komission Täytäntöönpanoasetus (EU) 2020/147, annettu 3 päivänä helmikuuta 2020, Saccharomyces cerevisiae CNCM I-4407 -valmisteen hyväksymisestä vieroitettujen porsaiden, emakkojen (jotta hyödytetään imeviä porsaita) ja lypsylehmien rehun lisäaineena sekä asetusten (EY) N:o 2148/2004, (EY) N:o 1288/2004 ja (EY) N:o 1811/2005 muuttamisesta (hyväksynnän haltija S.I. Lesaffre) (ETA:n kannalta merkityksellinen teksti)

text:
                  4.2.2020

                  FI

                  Euroopan unionin virallinen lehti

                  L 31/7

         KOMISSION TÄYTÄNTÖÖNPANOASETUS (EU) 2020/147,
         annettu 3 päivänä helmikuuta 2020,

            Saccharomyces cerevisiae CNCM I-4407 -valmisteen hyväksymisestä vieroitettujen porsaiden, emakkojen (jotta hyödytetään imeviä porsaita) ja lypsylehmien rehun lisäaineena sekä asetusten (EY) N:o 2148/2004, (EY) N:o 1288/2004 ja (EY) N:o 1811/2005 muuttamisesta (hyväksynnän haltija S.I. Lesaffre)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

                     (2)

                     Asetuksen (EY) N:o 1831/2003 10 artiklan 2 kohdassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.

                     (3)

                        Saccharomyces cerevisiae CNCM I-4407 (entinen Saccharomyces cerevisiae NCYC Sc 47) -valmiste hyväksyttiin ilman aikarajoitusta direktiivin 70/524/ETY mukaisesti käytettäväksi rehun lisäaineena vieroitettujen porsaiden ruokinnassa komission asetuksella (EY) N:o 2148/2004 (3), emakoiden ruokinnassa komission asetuksella (EY) N:o 1288/2004 (4) ja lypsylehmien ruokinnassa komission asetuksella (EY) N:o 1811/2005 (5). Kyseinen valmiste merkittiin sen jälkeen rehun lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti.

                     (4)

                     Asetuksen (EY) N:o 1831/2003 10 artiklan 2 kohdan mukaisesti toimitettiin hakemus, joka koskee Saccharomyces cerevisiae CNCM I-4407 (entinen Saccharomyces cerevisiae NCYC Sc 47) -valmisteen uudelleenarviointia rehun lisäaineena vieroitettujen porsaiden, emakoiden ja lypsylehmien ruokinnassa. Hakija pyysi, että kyseinen lisäaine luokiteltaisiin lisäaineluokkaan ”eläintuotantoon vaikuttavat lisäaineet”. Hakemuksen mukana on toimitettu asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

                     (5)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 22 päivänä tammikuuta 2019 antamassaan lausunnossa (6), että Saccharomyces cerevisiae CNCM I-4407 -valmisteella ei ehdotettujen käyttöedellytysten mukaisesti käytettynä ole haitallisia vaikutuksia eläinten terveyteen, ihmisten terveyteen eikä ympäristöön. Elintarviketurvallisuusviranomainen katsoi, että lisäaine voi parantaa vieroitettujen porsaiden ja emakoiden, jotta hyödytetään imeviä porsaita, eläintuotannollisia parametreja. Lisäksi se katsoi, että lisäaineella oli kahdessa tutkimuksessa myönteinen vaikutus lypsylehmien tuotokseen. Elintarviketurvallisuusviranomaisen mukaan erityiset markkinoille saattamisen jälkeistä seurantaa koskevat vaatimukset eivät ole tarpeen. Lisäksi se vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.

                     (6)

                     Koska lisäaineen kyky parantaa muiden lypsävien märehtijöiden, eli lypsykuttujen, lypsylampaiden ja lypsypuhvelien, eläintuotannollisia parametreja on jo osoitettu, kahden in vivo -tutkimuksen tulosten katsottiin täyttävän tehokkuuden osoittamista lypsylehmillä koskevat edellytykset.

                     (7)

                        Saccharomyces cerevisiae CNCM I-4407 -valmisteen arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Näin ollen kyseisen valmisteen käyttö tämän asetuksen liitteessä kuvatulla tavalla olisi hyväksyttävä.

                     (8)

                     Kun uusi hyväksyntä myönnetään asetuksen (EY) N:o 1831/2003 mukaisesti, asetuksia (EY) N:o 2148/2004, N:o 1288/2004 ja N:o 1811/2005 olisi muutettava.

                     (9)

                     Koska turvallisuuteen liittyvät syyt eivät edellytä hyväksynnän edellytysten muutosten välitöntä soveltamista, on aiheellista säätää siirtymäajasta, jotta asianomaiset tahot voivat valmistautua uusien hyväksynnästä aiheutuvien vaatimusten noudattamiseen.

                     (10)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään liitteessä tarkoitettu, lisäaineluokkaan ”eläintuotantoon vaikuttavat lisäaineet” ja funktionaaliseen ryhmään ”suolistoflooran stabiloimiseen tarkoitetut aineet” kuuluva valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.

            2 artikla
            Poistetaan asetuksen (EY) N:o 2148/2004 liitteessä II oleva kohta E 1702, joka koskee lisäainetta Saccharomyces cerevisiae NCYC Sc 47.

            3 artikla
            Poistetaan asetuksen (EY) N:o 1288/2004 liitteessä I oleva kohta E 1702, joka koskee lisäainetta Saccharomyces cerevisiae NCYC Sc 47.

            4 artikla
            Poistetaan asetuksen (EY) N:o 1811/2005 liitteessä III oleva kohta E 1702, joka koskee lisäainetta Saccharomyces cerevisiae NCYC Sc 47.

            5 artikla
            Sallitaan liitteessä tarkoitetun valmisteen ja sitä sisältävän rehun, joka on valmistettu ja varustettu merkinnöillä ennen 24 päivää elokuuta 2020 ennen 24 päivää helmikuuta 2020 voimassa olleiden sääntöjen mukaisesti, saattaminen markkinoille ja käyttö, kunnes nykyiset varastot loppuvat.

            6 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 3 päivänä helmikuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 268, 18.10.2003, s. 29.

            (2)  Neuvoston direktiivi 70/524/ETY, annettu 23 päivänä marraskuuta 1970, rehujen lisäaineista (EYVL L 270, 14.12.1970, s. 1).

            (3)  Komission asetus (EY) N:o 2148/2004, annettu 16 päivänä joulukuuta 2004, tiettyjen lisäaineiden pysyvästä ja väliaikaisesta hyväksymisestä sekä jo hyväksyttyjen rehun lisäaineiden uusien käyttötapojen hyväksymisestä (EUVL L 370, 17.12.2004, s. 24).

            (4)  Komission asetus (EY) N:o 1288/2004, annettu 14 päivänä heinäkuuta 2004, tiettyjen lisäaineiden pysyvästä hyväksymisestä ja tietyn rehuissa jo hyväksytyn lisäaineen uuden käyttötavan väliaikaisesta hyväksymisestä (EUVL L 243, 15.7.2004, s. 10).

            (5)  Komission asetus (EY) N:o 1811/2005, annettu 4 päivänä marraskuuta 2005, tiettyjen rehun lisäaineiden väliaikaisesta ja pysyvästä hyväksymisestä ja tietyn jo hyväksytyn rehun lisäaineen uuden käyttötavan väliaikaisesta hyväksymisestä (EUVL L 291, 5.11.2005, s. 12).

            (6)  EFSA Journal 2019; 17(3):5600.

            LIITE

                        Lisäaineen tunnistenumero

                        Hyväksynnän haltijan nimi

                        Lisäaine

                        Koostumus, kemiallinen kaava, kuvaus, analyysimenetelmä

                        Eläinlaji tairyhmä

                        Enimmäisikä

                        Vähimmäispitoisuus

                        Enimmäispitoisuus

                        Muut määräykset

                        Hyväksynnän voimassaolo päättyy

                        PMY/kg täysrehua, jonka kosteuspitoisuus on 12 %

                           Luokka: eläintuotantoon vaikuttavat lisäaineet. Funktionaalinen ryhmä: suolistoflooran stabiloimiseen tarkoitettu aine.

                        4b1702

                        S.I. Lesaffre

                           Saccharomyces cerevisiae CNCM I-4407

                           Lisäaineen koostumus

                           Saccharomyces cerevisiae CNCM I-4407 -valmiste, joka sisältää vähintään:
                        5 × 109 PMY/g lisäainetta
                        Kiinteä muoto

                           Tehoaineen kuvaus

                           Saccharomyces cerevisiae CNCM I-4407 -organismin elinkykyisiä soluja

                           Analyysimenetelmä  (1)

                        Lukumäärän määrittäminen: maljamenetelmä, jossa käytetään kloramfenikolidekstroosihiivauuteagaria (EN 15789:2009).
                        Tunnistaminen: polymeraasiketjureaktiomenetelmä (PCR) CEN/TS 15790:2008.

                        Porsaat (vieroitetut)
                        Emakot

                        -

                        5 × 109

                                    1.

                                    Lisäaineen ja esiseoksen käyttöohjeissa on mainittava varastointia koskevat edellytykset sekä stabiilisuus lämpökäsittelyssä.

                                    2.

                                    Lisäainetta on käytettävä emakoiden rehussa, jotta se hyödyttäisi imeviä porsaita.

                                    3.

                                    Rehualan toimijoiden on vahvistettava lisäaineen ja esiseosten käyttäjiä varten toimintamenettelyt ja järjestelyt lisäaineen käytöstä aiheutuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, hengityssuoja mukaan lukien.

                        24.2.2030

                        Lypsylehmät

                        4 × 108

               (1)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports


title: Komission täytäntöönpanoasetus (EU) 2020/160, annettu 5 päivänä helmikuuta 2020, oreganoöljyä, kuminaöljyä, karvakrolia, metyylisalisylaattia ja L-mentolia sisältävän valmisteen hyväksymisestä vieroitettujen porsaiden rehun lisäaineena (hyväksynnän haltija Biomin GmbH) (ETA:n kannalta merkityksellinen teksti)

text:
                  6.2.2020

                  FI

                  Euroopan unionin virallinen lehti

                  L 34/25

         KOMISSION TÄYTÄNTÖÖNPANOASETUS (EU) 2020/160,
         annettu 5 päivänä helmikuuta 2020,
         oreganoöljyä, kuminaöljyä, karvakrolia, metyylisalisylaattia ja L-mentolia sisältävän valmisteen hyväksymisestä vieroitettujen porsaiden rehun lisäaineena (hyväksynnän haltija Biomin GmbH)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

                     (2)

                     Asetuksen (EY) N:o 1831/2003 7 artiklan mukaisesti toimitettiin hakemus, joka koskee oreganoöljyä, kuminaöljyä, karvakrolia, metyylisalisylaattia ja L-mentolia sisältävän valmisteen hyväksymistä. Hakemuksen mukana toimitettiin kyseisen asetuksen 7 artiklan 3 kohdan mukaisesti vaadittavat tiedot ja asiakirjat.

                     (3)

                     Hakemus koskee oreganoöljyä, kuminaöljyä, karvakrolia, metyylisalisylaattia ja L-mentolia sisältävän valmisteen hyväksymistä vieroitettujen porsaiden rehun lisäaineena luokiteltuna lisäaineluokkaan ”eläintuotantoon vaikuttavat lisäaineet”.

                     (4)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 2 päivänä huhtikuuta 2019 antamassaan lausunnossa (2), että ehdotetuissa käyttöolosuhteissa oreganoöljyä, kuminaöljyä, karvakrolia, metyylisalisylaattia ja L-mentolia sisältävällä valmisteella ei ole haitallisia vaikutuksia eläinten terveyteen, kuluttajien turvallisuuteen eikä ympäristöön. Se myös päätteli, että käyttäjien herkistyminen hengitysteitse on epätodennäköistä eikä päätelmiä voida tehdä ihon tai silmien herkistymisestä. Sen vuoksi komissio katsoo, että olisi toteutettava asianmukaisia suojatoimenpiteitä ihmisten terveydelle aiheutuvien haittavaikutusten ehkäisemiseksi erityisesti lisäaineen käyttäjien osalta. Elintarviketurvallisuusviranomainen päätteli, että lisäaine voi olla tehokas parannettaessa eläintuotantoa. Elintarviketurvallisuusviranomainen ei katso erityisten markkinoille saattamisen jälkeistä seurantaa koskevien vaatimusten olevan tarpeen. Lisäksi se vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.

                     (5)

                     Oreganoöljyä, kuminaöljyä, karvakrolia, metyylisalisylaattia ja L-mentolia sisältävän valmisteen arviointi osoittaa, että asetuksen (EY) N:o 1831/2003 5 artiklassa säädetyt hyväksyntäedellytykset täyttyvät. Sen vuoksi kyseisen valmisteen käyttö tämän asetuksen liitteessä esitetyllä tavalla olisi hyväksyttävä.

                     (6)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään lisäaineluokkaan ”eläintuotantoon vaikuttavat lisäaineet” ja funktionaaliseen ryhmään ”muut eläintuotantoon vaikuttavat lisäaineet” kuuluva, liitteessä tarkoitettu valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 5 päivänä helmikuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 268, 18.10.2003, s. 29.

            (2)  EFSA Journal 2019; 17(4):5688.

            ANNEX

                        Lisäaineen tunnistenumero

                        Hyväksynnän haltijan nimi

                        Lisäaine

                        Koostumus, kemiallinen kaava, kuvaus, analyysimenetelmä

                        Eläinlaji tai -yhmä

                        Enimmäisikä

                        Vähimmäispitoisuus

                        Enimmäispitoisuus

                        Muut määräykset

                        Hyväksynnän voimassaolo päättyy

                        mg lisäainetta / kg täysrehua, jonka kosteuspitoisuus on 12 %

                           Luokka: eläintuotantoon vaikuttavat lisäaineet. Funktionaalinen ryhmä: muut eläintuotantoon vaikuttavat lisäaineet (eläintuotannon parantaminen).

                        4d19

                        Biomin GmbH

                        Oreganoöljy, kuminaöljy, karvakroli, metyylisalisylaatti ja L-mentoli

                           Lisäaineen koostumus

                        Valmisteen koostumus:

                                    —

                                    oreganon (Origanum vulgare L.) (60–80 mg/g) ja kuminan siementen (Carum carvi L.) (5–10 mg/g) eteeriset öljyt,

                                    —

                                    karvakroli (60–80 mg/g), metyylisalisylaatti (10–40 mg/g) ja L-mentoli (30–55 mg/g)

                              Kiinteässä muodossa:

                        Vieroitetut porsaat

                        —

                        75

                        125

                                    1.

                                    Lisäaineen ja esiseosten käyttöohjeissa on mainittava varastointia koskevat edellytykset sekä stabiilisuus rehua lämpökäsiteltäessä.

                                    2.

                                    Rehualan toimijoiden on vahvistettava lisäaineen ja esiseosten käyttäjiä varten toimintamenettelyt ja järjestelyt lisäaineen käytöstä aiheutuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, iho- ja silmäsuojat mukaan lukien.

                        26. helmikuuta 2030

                           Tehoaineen kuvaus

                        Oreganoöljy (Origanum vulgare L.) (CAS-numero: 8007-11-2), jonka linalolipitoisuus on 1,8–16 mg/g;
                        Kuminan siementen (Carum carvi L.) öljy (CAS-numero: 8000-42-8), jonka D-karvonipitoisuus on 2,5–6,5 mg/g;;
                        Karvakroliöljy (CAS-numero: 499-75-2) ≥ 99 %, jonka karvakrolipitoisuus on 95–140 mg/g (oreganosta ja puhtaasta karvakrolista);
                        Metyylisalisylaatti (CAS-numero: 119-36-8);
                        L-mentoli (CAS-numero: 2216-51-8).

                           Analyysimenetelmä
                            (1)

                        Tehoaineiden määrittäminen rehun lisäaineessa: kaasukromatografia yhdistettynä liekki-ionisaatiodetektoriin (GC-FID).

               (1)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports


title: Komission täytäntöönpanoasetus (EU) 2020/463, annettu 24 päivänä maaliskuuta 2020, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Kiwi de Corse” (SMM))

text:
                  31.3.2020

                  FI

                  Euroopan unionin virallinen lehti

                  L 98/1

         KOMISSION TÄYTÄNTÖÖNPANOASETUS (EU) 2020/463,
         annettu 24 päivänä maaliskuuta 2020,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Kiwi de Corse” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Ranskan hakemus nimityksen ”Kiwi de Corse” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Kiwi de Corse” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Kiwi de Corse” (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä maaliskuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 403, 29.11.2019, s. 74.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2020/466, annettu 30 päivänä maaliskuuta 2020, väliaikaisista toimenpiteistä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi koronavirustaudin (covid-19) vuoksi jäsenvaltioiden valvontajärjestelmissä esiintyvien tiettyjen vakavien häiriöiden aikana (ETA:n kannalta merkityksellinen teksti)

text:
                  31.3.2020

                  FI

                  Euroopan unionin virallinen lehti

                  L 98/30

         KOMISSION TÄYTÄNTÖÖNPANOASETUS (EU) 2020/466,
         annettu 30 päivänä maaliskuuta 2020,
         väliaikaisista toimenpiteistä ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi koronavirustaudin (covid-19) vuoksi jäsenvaltioiden valvontajärjestelmissä esiintyvien tiettyjen vakavien häiriöiden aikana
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 141 artiklan 1 kohdan,
         sekä katsoo seuraavaa:

                     (1)

                     Asetuksessa (EU) 2017/625 vahvistetaan säännöt, jotka koskevat muun muassa jäsenvaltioiden toimivaltaisten viranomaisten suorittamia virallista valvontaa ja muita virallisia toimia. Lisäksi siinä siirretään komissiolle valta hyväksyä täytäntöönpanosäädöksellä asiaankuuluvia väliaikaisia toimenpiteitä, jotka ovat tarpeen muun muassa ihmisten, eläinten ja kasvien terveyteen ja eläinten hyvinvointiin kohdistuvien riskien rajoittamiseksi, jos komissiolla on näyttöä jäsenvaltion valvontajärjestelmässä esiintyvästä vakavasta häiriöstä.

                     (2)

                     Meneillään oleva koronavirustautiin (covid-19-tauti) liittyvä kriisi on poikkeuksellinen ja ennennäkemätön haaste jäsenvaltioiden valmiuksille suorittaa täysmittaisesti virallista valvontaa ja muita virallisia toimia EU:n lainsäädännön mukaisesti.

                     (3)

                     Komissio tähdentää asiakirjassaan ”Suuntaviivat rajaturvallisuustoimenpiteitä varten terveyden suojelemiseksi ja tavaroiden ja välttämättömien palvelujen saatavuuden turvaamiseksi” (2), että sisämarkkinoiden moitteeton toiminta ei saisi vaarantua nykytilanteessa. Lisäksi jäsenvaltioiden olisi edelleen varmistettava tavaroiden liikkuvuus.

                     (4)

                     Jäsenvaltioiden on asetuksen (EU) 2017/625 mukaan perustettava valvontajärjestelmä, joka koostuu virallista valvontaa ja muita virallisia toimia suorittamaan nimetyistä toimivaltaisista viranomaisista. Toimivaltaisilla viranomaisilla on kyseisen asetuksen 5 artiklan 1 kohdan e alakohdan mukaan erityisesti oltava käytössään tai mahdollisuus saada käyttöönsä riittävästi henkilöstöä, jolla on soveltuva pätevyys ja kokemus, jotta virallinen valvonta ja muut viralliset toimet voidaan suorittaa tehokkaasti ja vaikuttavasti.

                     (5)

                     Meneillään olevan covid-19-tautiin liittyvän kriisin aikana jäsenvaltiot ovat asettaneet väestölleen huomattavia liikkumisrajoituksia ihmisten terveyden suojelemiseksi.

                     (6)

                     Monet jäsenvaltiot ovat ilmoittaneet komissiolle, että tällaiset liikkumisrajoitukset vaikuttavat vakavasti niiden valmiuteen ottaa käyttöön soveltuvaa henkilöstöä virallista valvontaa ja muita virallisia toimia varten asetuksen (EU) 2017/625 vaatimusten mukaisesti.

                     (7)

                     Monet jäsenvaltiot ovat ilmoittaneet komissiolle erityisesti vaikeuksista suorittaa virallista valvontaa ja muita virallisia toimia, jotka edellyttävät valvontahenkilöstön fyysistä läsnäoloa. Vaikeudet liittyvät erityisesti eläinten kliinisiin tutkimuksiin, eläinperäisten tuotteiden, kasvien ja kasvituotteiden sekä muiden kuin eläinperäisten elintarvikkeiden ja rehujen tiettyihin tarkastuksiin ja näytteiden testaamiseen jäsenvaltioiden nimeämissä virallisissa laboratorioissa.

                     (8)

                     Sisämarkkinoilla tapahtuvaa elävillä eläimillä ja sukusoluilla ja alkioilla käytävää kauppaa koskevassa EU:n lainsäädännössä, erityisesti neuvoston direktiiveissä 64/432/ETY (3), 88/407/ETY (4), 89/556/ETY (5), 90/429/ETY (6), 91/68/ETY (7), 92/65/ETY (8), 2006/88/EY (9), 2009/156/EY (10) ja 2009/158/EY (11), edellytetään, että eläinten ja sukusolujen ja alkioiden lähetysten mukana on alkuperäiset eläinterveystodistukset kaikissa niiden siirroissa jäsenvaltioiden välillä.

                     (9)

                     Lisäksi monet jäsenvaltiot ovat ilmoittaneet komissiolle, että virallista valvontaa ja muita virallisia toimia, joiden tuloksena allekirjoitetaan ja myönnetään alkuperäiset paperimuodossa olevat viralliset todistukset ja viralliset varmennukset, joiden täytyisi olla jäsenvaltioiden välillä siirrettävien tai unioniin tulevien eläinten ja sukusolujen ja alkioiden lähetysten mukana, ei voida tällä hetkellä suorittaa EU:n lainsäädännön mukaisesti.

                     (10)

                     Sen vuoksi olisi sallittava väliaikaisesti vaihtoehto alkuperäisten paperimuodossa olevien virallisten todistusten ja virallisten varmennusten esittämiselle ottaen huomioon, että rekisteröidyt käyttäjät käyttävät komission täytäntöönpanoasetuksessa (EU) 2019/1715 (12) tarkoitettua TRACES-järjestelmää (Trade Control and Expert System) ja että kyseisestä järjestelmästä ei tällä hetkellä ole teknisesti mahdollista myöntää sähköisiä todistuksia mainitun täytäntöönpanoasetuksen mukaisesti. Tämä vaihtoehto ei saisi vaikuttaa asetuksen (EU) 2017/625 mukaiseen toimijoiden velvollisuuteen esittää alkuperäiset asiakirjat, kun se on teknisesti mahdollista.

                     (11)

                     Ottaen huomioon nämä erityisolosuhteet olisi toteutettava toimenpiteitä, joilla vältetään toimivaltaisten viranomaisten henkilöstöön kohdistuvat vakavat terveysriskit vaarantamatta kuitenkaan eläinten, kasvien ja niistä saatavien tuotteiden ihmisten, eläinten ja kasvien terveydelle aiheuttamien riskien ehkäisemistä ja eläinten hyvinvointiin kohdistuvien riskien ehkäisemistä. Samalla olisi varmistettava elintarvikeketjua koskevaan unionin lainsäädäntöön perustuvien sisämarkkinoiden moitteeton toiminta.

                     (12)

                     Jäsenvaltioiden, joilla on vakavia vaikeuksia käyttää nykyisiä valvontajärjestelmiään, olisi näin ollen voitava soveltaa tässä asetuksessa säädettyjä väliaikaisia toimenpiteitä siinä määrin kuin on tarpeen kyseisten jäsenvaltioiden valvontajärjestelmiin liittyvien vakavien häiriöiden hallitsemiseksi. Jäsenvaltioiden olisi toteutettava kaikki tarvittavat toimet valvontajärjestelmissään esiintyvän vakavan häiriön poistamiseksi mahdollisimman pian.

                     (13)

                     Tässä asetuksessa säädettyjä väliaikaisia toimenpiteitä soveltavien jäsenvaltioiden olisi ilmoitettava siitä ja sellaisista toimenpiteistä, jotka toteutetaan asetuksen (EU) 2017/625 mukaiseen virallisen valvonnan ja muiden virallisten toimien toteuttamiseen liittyvien vaikeuksien poistamiseksi, komissiolle ja muille jäsenvaltioille.

                     (14)

                     Tätä asetusta olisi sovellettava kahden kuukauden ajan, jotta voidaan helpottaa virallisen valvonnan ja muiden virallisten toimien suunnittelua ja suorittamista covid-19-tautiin liittyvän kriisin aikana. Ottaen huomioon useilta jäsenvaltioilta saadut tiedot, joiden mukaan tilapäisistä toimenpiteistä olisi säädettävä välittömästi, tämän asetuksen olisi tultava voimaan seuraavana päivänä sen jälkeen, kun se on julkaistu.

                     (15)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tässä asetuksessa säädetään väliaikaisista toimenpiteistä, jotka ovat tarpeen ihmisten, eläinten ja kasvien terveyteen ja eläinten hyvinvointiin kohdistuvien laaja-alaisten riskien rajoittamiseksi, jotta voidaan puuttua vakaviin häiriöihin jäsenvaltioiden valvontajärjestelmien toiminnassa covid-19-tautiin liittyvän kriisin yhteydessä.

            2 artikla
            Jäsenvaltioiden, jotka haluavat soveltaa tässä asetuksessa säädettyjä väliaikaisia toimenpiteitä, on ilmoitettava niistä ja sellaisista toimenpiteistä, jotka toteutetaan asetuksen (EU) 2017/625 mukaiseen virallisen valvonnan ja muiden virallisten toimien toteuttamiseen liittyvien vaikeuksien poistamiseksi, komissiolle ja muille jäsenvaltioille.

            3 artikla
            Virallista valvontaa ja muita virallisia toimia voi poikkeuksellisesti suorittaa yksi tai useampi luonnollinen henkilö, jonka toimivaltainen viranomainen on erikseen valtuuttanut pätevyyden, koulutuksen ja käytännön kokemuksen perusteella ja joka on yhteydessä toimivaltaiseen viranomaiseen millä tahansa käytettävissä olevalla viestintävälineellä ja jonka on noudatettava toimivaltaisen viranomaisen ohjeita tällaisen virallisen valvonnan ja muiden virallisten toimien suorittamiseksi. Tällaisten henkilöiden on toimittava puolueettomasti, eikä heillä saa olla minkäänlaisia eturistiriitoja suorittamiensa virallisen valvonnan ja muiden virallisten toimien osalta.

            4 artikla
            Virallisia todistuksia ja virallisia varmennuksia koskeva virallinen valvonta ja niitä koskevat muut viralliset toimet voidaan poikkeuksellisesti suorittaa virallisella valvonnalla, joka suoritetaan käyttämällä tällaisten todistusten tai varmennusten alkuperäiskappaleen sähköistä jäljennöstä tai TRACES-järjestelmässä sähköisessä muodossa laadittua ja toimitettua todistusta tai varmennusta, edellyttäen, että virallisen todistuksen tai virallisen varmennuksen esittämisestä vastaava henkilö esittää toimivaltaiselle viranomaiselle lausunnon, jossa vahvistetaan, että virallisen todistuksen tai virallisen varmennuksen alkuperäiskappale toimitetaan niin pian kuin se on teknisesti mahdollista. Suorittaessaan tällaista virallista valvontaa ja muita virallisia toimia toimivaltaisen viranomaisen on otettava huomioon riski siitä, että kyseiset eläimet ja tavarat eivät ole vaatimusten mukaisia, sekä toimijoiden aiemmat tiedot niihin kohdistuneen virallisen valvonnan tuloksista ja se, ovatko toimijat noudattaneet asetuksen (EU) 2017/625 1 artiklan 2 kohdassa tarkoitettuja sääntöjä.

            5 artikla
            Virallista valvontaa ja muita virallisia toimia voi poikkeuksellisesti suorittaa,

                        a)

                        kun on kyse virallisten laboratorioiden suorittamista analyyseistä, testauksesta tai diagnooseista, mikä tahansa toimivaltaisen viranomaisen tähän tarkoitukseen väliaikaisesti nimeämä laboratorio;

                        b)

                        kun on kyse fyysisistä kokouksista toimijoiden ja niiden henkilöstön kanssa asetuksen (EU) 2017/625 14 artiklassa tarkoitettujen virallisen valvonnan menetelmien ja tekniikoiden yhteydessä, käytettävissä olevien etäviestintävälineiden välityksellä.

            6 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivään kesäkuuta 2020 asti.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä maaliskuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 95, 7.4.2017, s. 1.

            (2)  C(2020) 1753 final, 16.3.2020.

            (3)  Neuvoston direktiivi 64/432/ETY, annettu 26 päivänä kesäkuuta 1964, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa (EYVL 121, 29.7.1964, s. 1977).

            (4)  Neuvoston direktiivi 88/407/ETY, annettu 14 päivänä kesäkuuta 1988, eläinten terveyttä koskevista vaatimuksista yhteisön sisäisessä naudansukuisten kotieläinten pakastetun siemennesteen kaupassa ja tuonnissa (EYVL L 194, 22.7.1988, s. 10).

            (5)  Neuvoston direktiivi 89/556/ETY, annettu 25 päivänä syyskuuta 1989, eläinten terveyttä koskevista vaatimuksista yhteisön sisäisessä naudansukuisten kotieläinten alkioiden kaupassa ja tuonnissa kolmansista maista (EYVL L 302, 19.10.1989, s. 1).

            (6)  Neuvoston direktiivi 90/429/ETY, annettu 26 päivänä kesäkuuta 1990, eläinten terveyttä koskevista vaatimuksista yhteisön sisäisessä siansukuisten kotieläinten siemennesteen kaupassa ja tuonnissa (EYVL L 224, 18.8.1990, s. 62).

            (7)  Neuvoston direktiivi 91/68/ETY, annettu 28 päivänä tammikuuta 1991, eläinten terveyttä koskevista vaatimuksista yhteisön sisäisessä lampaiden ja vuohien kaupassa (EYVL L 46, 19.2.1991, s. 19).

            (8)  Neuvoston direktiivi 92/65/ETY, annettu 13 päivänä heinäkuuta 1992, eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset (EYVL L 268, 14.9.1992, s. 54).

            (9)  Neuvoston direktiivi 2006/88/EY, annettu 24 päivänä lokakuuta 2006, vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta (EUVL L 328, 24.11.2006, s. 14).

            (10)  Neuvoston direktiivi 2009/156/EY, annettu 30 päivänä marraskuuta 2009, eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta (EUVL L 192, 23.7.2010, s. 1).

            (11)  Neuvoston direktiivi 2009/158/EY, annettu 30 päivänä marraskuuta 2009, eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista (EUVL L 343, 22.12.2009, s. 74).

            (12)  Komission täytäntöönpanoasetus (EU) 2019/1715, annettu 30 päivänä syyskuuta 2019, virallisen valvonnan tiedonhallintajärjestelmän ja sen komponenttien toimintaa koskevista säännöistä (”IMSOC-asetus”) (EUVL L 261, 14.10.2019, s. 37).


title: Komission täytäntöönpanoasetus (EU) 2020/975, annettu 6 päivänä heinäkuuta 2020, luvan antamisesta tehdä sopimuksia ja päätöksiä markkinoiden vakauttamistoimenpiteistä viinialalla

text:
                  7.7.2020

                  FI

                  Euroopan unionin virallinen lehti

                  L 215/13

         KOMISSION TÄYTÄNTÖÖNPANOASETUS (EU) 2020/975,
         annettu 6 päivänä heinäkuuta 2020,
         luvan antamisesta tehdä sopimuksia ja päätöksiä markkinoiden vakauttamistoimenpiteistä viinialalla
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 222 artiklan,
         sekä katsoo seuraavaa:

                     (1)

                     Unioni on maailman johtava viinin tuottaja. Markkinointivuosina 2014/2015–2018/2019 unionin keskimääräinen vuotuinen viinintuotanto oli 167,6 miljoonaa hehtolitraa. Viinin markkinointivuosi alkaa 1 päivänä elokuuta ja päättyy seuraavan vuoden 31 päivänä heinäkuuta. Unionin osuus on 45 prosenttia maailman viininviljelyalueista, 65 prosenttia maailman tuotannosta, 60 prosenttia maailman kulutuksesta ja 70 prosenttia viennistä kolmansiin maihin. Unionin viisi tärkeintä viinintuottajamaata ovat tuotantomäärien alenevassa järjestyksessä Italia, Ranska, Espanja, Saksa ja Portugali.

                     (2)

                     Covid-19-pandemia ja jäsenvaltioissa käyttöön otetut laajat liikkumisrajoitukset ovat aiheuttaneet talouden häiriötilan, jonka vuoksi viinin viljelijöillä ja tuottajilla on ollut talousvaikeuksia ja kassavirtaongelmia.

                     (3)

                     Taudin leviäminen ja käytössä olevat toimenpiteet ovat rajoittaneet työvoiman saantia ja vaikeuttaneet huomattavasti rypäleiden ja viinin tuotantoa, jalostusta ja kuljetusta.

                     (4)

                     Ravintoloiden, hotellien ja baarien pakollinen sulkeminen sekä juhlatilaisuuksien, kuten hää- ja syntymäpäivätilaisuuksien ja yritystapahtumien, peruuttaminen unionissa ja kolmansissa maissa pysäytti hotelli- ja ravintola-alojen toiminnan usean kuukauden ajaksi. Lisäksi matkailu ja viinimatkailuun liittyvät tapahtumat, kuten viininmaistajaiset, viinimessut sekä viinien osto ja kulutus niiden lähteellä, on jouduttu suureksi osaksi keskeyttämään useimmissa jäsenvaltioissa maaliskuusta 2020 lähtien.

                     (5)

                     Tämän vuoksi viinin kysynnässä on tapahtunut merkittäviä muutoksia. Kulutuskysyntä on siirtynyt kohti viinin kotikulutusta. Vaikka kuluttajat ovat lisänneet tiettyjen viinituotteiden kulutusta kotona, tällaisen kotona tapahtuvan kulutuksen kasvu ei ole korvannut kysynnän laskua matkailu-, hotelli- ja ravintola-alalla.

                     (6)

                     Ravintoloiden ja majoitusalan yritysten sulkeminen on vähentänyt viinintuottajien liikevaihtoa. Saksassa viinintuottajat menettivät 50 prosenttia liikevaihdostaan vuoden 2020 ensimmäisellä neljänneksellä, koska myynti ravintoloille pysähtyi. Myös myynti erikoistuneisiin viinikauppoihin, joissa usein myydään korkeamman laatuluokan viinejä, väheni 23 prosenttia. Koko unionia koskevien alan arvioiden mukaan ravintoloiden, baarien ja hotellien sulkeminen johti ravintoloiden sulkemisen alusta maaliskuun puolivälistä toukokuun 2020 loppuun siihen, että viinin myynti vähentyi määrällisesti 30 prosenttia ja viinin myynnin arvo laski 50 prosenttia verrattuna ennen sulkemisia tapahtuneeseen myyntiin.

                     (7)

                     Huolimatta tiettyjen toimenpiteiden hiljattaisesta lieventämisestä ja tiettyjen liikkumisrajoitusten purkamisesta, kuten ravintoloiden ja majoitusliikkeiden avaamisesta uudelleen, tilanteen ei odoteta normalisoituvan seuraavien kuuden kuukauden aikana. Ravintoloiden ja majoitusliikkeiden toiminnassa on vältettävä lähikontakteja, mikä rajoittaa asiakkaiden määrää. Lisäksi monissa jäsenvaltioissa on edelleen voimassa rajoituksia, jotka koskevat sosiaalisten kokoontumisten kokoa, mukaan lukien yksityiset tapahtumat, kuten häätilaisuudet, joissa viiniä perinteisesti kulutetaan.

                     (8)

                     Maailmanlaajuisen matkailun, jonka liikevaihdon ennakoidaan vähenevän 70 prosenttia vuoden 2020 toisella neljänneksellä, ei myöskään odoteta elpyvän seuraavien kuuden kuukauden aikana riittävässä määrin kompensoidakseen sitä, että viinin kulutus pysähtyi ravintoloissa aikana, jolloin laajat liikkumisrajoitukset olivat voimassa.

                     (9)

                     Kaikkiaan arvioidaan, että viinin kulutus unionissa laskee markkinointivuonna 2019/2020 108 miljoonaan hehtolitraan. Tämän mukaan kulutus vähentyisi markkinointivuonna 2019/2020 yhteensä yli 8 prosenttia verrattuna viimeksi kuluneiden viiden markkinointivuoden keskiarvoon.

                     (10)

                     Viennillä kolmansiin maihin on erityisen tärkeä merkitys unionin viinialalle. Vuonna 2019 viennin arvo oli yhteensä 12,1 miljardia euroa. Covid-19-pandemian aikana vientiin ovat vaikuttaneet logistiset haasteet sekä kulutuksen väheneminen myös kolmansissa maissa asetettujen liikkumisrajoitusten vuoksi. Covid-19-pandemian puhkeaminen Kiinassa johti satamien merkittävään ruuhkautumiseen sekä Kiinassa että muualla ja kuljetusten peruuntumiseen, minkä vuoksi kontteja liikkui vähemmän, kuljetusmaksut nousivat huomattavasti ja viejien toimitukset viivästyivät. Lisäksi unionin viinin vientiin olivat jo vaikuttaneet kielteisesti korotetut tuontitullit, joita Yhdysvallat oli asettanut tietylle unionista tapahtuvalle viinien tuonnille. Yhdysvallat, joka on unionin tärkein viinin vientimarkkina-alue, otti lokakuussa 2019 käyttöön 25 prosentin arvotullit unionista tuotaville kuohumattomille viineille (still wine).

                     (11)

                     Unionin viinin viennin kolmansiin maihin ennakoidaan vähenevän yhteensä 14 prosenttia markkinointivuonna 2019/2020 verrattuna sekä edelliseen markkinointivuoteen että viimeksi kuluneiden viiden markkinointivuoden keskiarvoon. Toukokuuhun 2019 verrattuna ranskalaisten, italialaisten ja espanjalaisten viinien vienti kolmansiin maihin väheni jyrkästi toukokuussa 2020: Ranskan viinin vienti kolmansiin maihin väheni 33 prosenttia määrällisesti ja 55 prosenttia arvoltaan, Italian viinin vienti kolmansiin maihin väheni 22 prosenttia määrällisesti ja 26 prosenttia arvoltaan ja Espanjan viinin vienti kolmansiin maihin väheni 63 prosenttia määrällisesti ja 43 prosenttia arvoltaan. Vaikutus on kohdistunut erityisesti voimakkaasti kuohuviinien vientiin samalla viiteajanjaksolla. Viinialan arvioiden mukaan toukokuussa 2020 samppanjan vienti Yhdysvaltoihin ja Kiinaan väheni määrällisesti 64 prosenttia ja arvoltaan 55 prosenttia, proseccon vienti kolmansiin maihin väheni määrällisesti 27 prosenttia ja arvoltaan 32 prosenttia ja cavan vienti kolmansiin maihin väheni määrällisesti ja arvoltaan 40 prosenttia.

                     (12)

                     Lisäksi tällä hetkellä varastossa on suuria määriä viiniä johtuen markkinointivuoden 2018/2019 poikkeuksellisesta 174,4 miljoonan hehtolitran sadosta, minkä vuoksi markkinointivuoden 2019/2020 alkuvarastot kasvoivat 14 prosenttia markkinointivuoteen 2018/2019 verrattuna. Myymätön viini on varastoitava.

                     (13)

                     Edellä mainittujen olosuhteiden vuoksi nämä tapahtumat luokiteltiin markkinoiden vakavaksi epätasapainotilaksi.

                     (14)

                     Jotta viinin viljely ja tuotanto pysyisi tasapainossa tämän markkinoiden vakavan epätasapainotilan aikana, on aiheellista antaa viinin viljelijöille, viljelijäyhdistyksille, tällaisten yhdistysten yhteenliittymille, hyväksytyille tuottajaorganisaatioille, hyväksytyille tuottajaorganisaatioiden yhteenliittymille ja hyväksytyille toimialakohtaisille organisaatioille väliaikainen lupa tehdä sopimuksia ja päätöksiä kuuden kuukauden ajan. Näitä toimenpiteitä ovat muun muassa seuraavat: i) muuntaminen ja jalostaminen ii) varastointi, iii) yhteinen myynninedistäminen, iv) laatuvaatimukset ja v) tilapäinen tuotannonsuunnittelu.

                     (15)

                     Tällaisia sopimuksia ja päätöksiä voisivat olla muun muassa seuraavat: i) viinin jalostaminen muihin tarkoituksiin, kuten viinin tislaukseen alkoholiksi, ii) varastointikapasiteetin luominen ja etsiminen suuremmalle varastoitavalle viinimäärälle, iii) viinin kulutuksen edistäminen, iv) sopiminen laatuvaatimuksista, jotka rajoittaisivat viinien kaupan pitämisen vain sellaisiin, jotka täyttävät nämä vaatimukset, ja v) toimenpiteiden suunnittelu määrien vähentämiseksi tulevaa sadonkorjuuta varten.

                     (16)

                     Väliaikainen lupa tehdä sopimuksia ja päätöksiä olisi annettava kuudeksi kuukaudeksi. Elokuussa 2020 alkavan markkinointivuoden 2020/2021 satovaihe, loppuvuosi ja vuodenvaihde, jolloin erityisesti korkealaatuisia viinejä ja kuohuviinejä kulutetaan ja viedään muihin maihin, ovat ajanjaksoja, joina mainittujen toimenpiteiden voidaan ennakoida vaikuttavan eniten.

                     (17)

                     Lupa voidaan antaa asetuksen (EU) N:o 1308/2013 222 artiklan 1 kohdan ensimmäisen alakohdan mukaisesti, jos se ei haittaa sisämarkkinoiden toimintaa ja jos sopimuksilla ja päätöksillä pyritään ainoastaan vakauttamaan asianomaista alaa. Nämä edellytykset sulkevat pois sopimukset ja päätökset, jotka suoraan tai välillisesti aiheuttavat markkinoiden lokeroitumista, kansalaisuuteen perustuvaa syrjintää tai hintojen vahvistamista. Jos sopimukset ja päätökset eivät täytä tai eivät enää täytä näitä edellytyksiä, kyseisiin sopimuksiin ja päätöksiin sovelletaan perussopimuksen 101 artiklan 1 kohtaa.

                     (18)

                     Tässä asetuksessa säädetyn luvan olisi katettava koko unionin alue, koska markkinoiden vakava epätasapaino vallitsee koko unionissa.

                     (19)

                     Jotta jäsenvaltiot pystyisivät arvioimaan, haittaavatko viinin viljelyä ja tuotantoa koskevat sopimukset ja päätökset sisämarkkinoiden toimintaa ja pyritäänkö niillä ainoastaan vakauttamaan viinialaa, tehdyt sopimukset ja päätökset sekä niiden kattamat viiniksi valmistettavien rypäleiden ja viinin tuotantomäärät ja ajanjaksot olisi annettava tiedoksi sen jäsenvaltion toimivaltaisille viranomaisille, mukaan lukien kyseisen valtion kilpailuviranomaiset, jonka osuus kyseisten sopimusten tai päätösten kattamasta arvioidusta viiniksi valmistettavien rypäleiden ja viinin tuotannon määrästä on suurin.

                     (20)

                     Ottaen huomioon vakava markkinoiden epätasapaino, tarve ottaa huomioon nykyiset viinivarastot, kulutuksen lasku ja vientimarkkinoiden menetys ja jotta voidaan auttaa viinialaa elpymään covid-19-rajoitusten purkamisen aikana aina vuodenvaihteen jälkeiselle ajalle, tämän asetuksen olisi tultava voimaan seuraavana päivänä sen jälkeen, kun se on julkaistu.

                     (21)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Viljelijöille, viljelijäyhdistyksille, tällaisten yhdistysten yhteenliittymille, hyväksytyille tuottajaorganisaatioille, hyväksytyille tuottajaorganisaatioiden yhteenliittymille ja hyväksytyille toimialakohtaisille organisaatioille annetaan lupa tehdä kuuden kuukauden ajan tämän asetuksen voimaantulopäivästä sopimuksia ja yhteisiä päätöksiä, jotka koskevat viiniksi valmistettavien rypäleiden ja viinin tuotannon muuntamista ja jalostusta, varastointia, yhteistä myynninedistämistä, laatuvaatimuksia ja tilapäistä tuotannonsuunnittelua, sanotun kuitenkaan rajoittamatta asetuksen (EU) N:o 1308/2013 152 artiklan 1 a kohdan, 209 artiklan 1 kohdan ja 210 artiklan 1 kohdan soveltamista.

            2 artikla
            Jäsenvaltioiden on toteutettava tarvittavat toimenpiteet sen varmistamiseksi, että 1 artiklassa tarkoitetut sopimukset ja päätökset eivät haittaa sisämarkkinoiden moitteetonta toimintaa ja että niillä pyritään ainoastaan vakauttamaan viinialaa.

            3 artikla
            Kyseisen luvan kattama maantieteellinen alue on unionin alue.

            4 artikla

               1.   Heti kun 1 artiklassa tarkoitetut sopimukset tai päätökset on tehty, viljelijöiden, viljelijäyhdistysten, tällaisten yhdistysten yhteenliittymien, hyväksyttyjen tuottajaorganisaatioiden, hyväksyttyjen tuottajaorganisaatioiden yhteenliittymien ja hyväksyttyjen toimialakohtaisten organisaatioiden on annettava kyseiset sopimukset tai päätökset tiedoksi sen jäsenvaltion toimivaltaisille viranomaisille, jonka osuus kyseisten sopimusten tai päätösten kattamasta viiniksi valmistettavien rypäleiden ja viinin arvioidusta tuotantomäärästä on suurin, ja mainittava seuraavat:

                           a)

                           kyseisten sopimusten tai päätösten kattama viiniksi valmistettavien rypäleiden ja viinin arvioitu tuotantomäärä;

                           b)

                           suunniteltu täytäntöönpanokausi.

               2.   Kun 1 artiklassa tarkoitettu kuuden kuukauden ajanjakso on päättynyt, asianomaisten viljelijöiden, viljelijäyhdistysten, tällaisten yhdistysten yhteenliittymien, hyväksyttyjen tuottajaorganisaatioiden, hyväksyttyjen tuottajaorganisaatioiden yhteenliittymien ja hyväksyttyjen toimialakohtaisten organisaatioiden on ilmoitettava 25 päivän kuluessa tämän artiklan 1 kohdassa tarkoitetuille toimivaltaisille viranomaisille sopimusten tai päätösten tosiasiallisesti kattamat viiniksi valmistettavien rypäleiden ja viinin tuotantomäärät.

               3.   Jäsenvaltioiden on komission täytäntöönpanoasetuksen (EU) 2017/1185 (2) mukaisesti ilmoitettava komissiolle seuraavat tiedot:

                           a)

                           kunkin yhden kuukauden ajanjakson päättymistä seuraavien viiden päivän kuluessa niille kyseisellä ajanjaksolla 1 kohdan mukaisesti ilmoitetut sopimukset ja päätökset;

                           b)

                           edellä 1 artiklassa tarkoitetun kuuden kuukauden ajanjakson päättymistä seuraavien 30 päivän kuluessa yhteenveto kyseisenä ajanjaksona täytäntöön pannuista sopimuksista ja päätöksistä.

            5 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä heinäkuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 347, 20.12.2013, s. 671.

            (2)  Komission täytäntöönpanoasetus (EU) 2017/1185, annettu 20 päivänä huhtikuuta 2017, Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 soveltamista koskevista yksityiskohtaisista säännöistä komissiolle toimitettavien tietojen ja asiakirjojen tiedoksiantamisen osalta sekä useiden komission asetusten muuttamisesta ja kumoamisesta (EUVL L 171, 4.7.2017, s. 113).


title: Komission täytäntöönpanoasetus (EU) 2020/1061, annettu 13 päivänä heinäkuuta 2020, erään suojatun maantieteellisen merkinnän eritelmän muutosten hyväksymisestä (”Dealurile Sătmarului” (SMM))

text:
                  20.7.2020

                  FI

                  Euroopan unionin virallinen lehti

                  L 232/42

         KOMISSION TÄYTÄNTÖÖNPANOASETUS (EU) 2020/1061,
         annettu 13 päivänä heinäkuuta 2020,
         erään suojatun maantieteellisen merkinnän eritelmän muutosten hyväksymisestä (”Dealurile Sătmarului” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on tutkinut suojatun maantieteellisen merkinnän ”Dealurile Sătmarului” eritelmän muutosten hyväksymistä koskevan pyynnön, jonka Romania on esittänyt asetuksen (EU) N:o 1308/2013 105 artiklan mukaisesti.

                     (2)

                     Komissio on julkaissut eritelmän muutosten hyväksymistä koskevan pyynnön asetuksen (EU) N:o 1308/2013 97 artiklan 3 kohdan mukaisesti Euroopan unionin virallisessa lehdessä (2).

                     (3)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (4)

                     Eritelmän muutokset olisi hyväksyttävä asetuksen (EU) N:o 1308/2013 99 artiklan mukaisesti.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Dealurile Sătmarului” (SMM) koskevan eritelmän muutokset, jotka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 347, 20.12.2013, s. 671.

            (2)  EUVL C 100, 27.3.2020. s. 6.


title: Komission täytäntöönpanoasetus (EU) 2020/1337, annettu 21 päivänä syyskuuta 2020, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Casatella Trevigiana” (SAN))

text:
                  28.9.2020

                  FI

                  Euroopan unionin virallinen lehti

                  L 313/1

         KOMISSION TÄYTÄNTÖÖNPANOASETUS (EU) 2020/1337,
         annettu 21 päivänä syyskuuta 2020,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Casatella Trevigiana” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koski komission asetuksen (EY) N:o 487/2008 (2), sellaisena kuin se on muutettuna täytäntöönpanoasetuksella (EU) N:o 862/2013 (3), nojalla rekisteröidyn suojatun alkuperänimityksen ”Casatella Trevigiana” eritelmän muutoksen hyväksymistä.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (4).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Casatella Trevigiana” (SAN) koskeva eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä syyskuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EU) N:o 487/2008, annettu 2 päivänä kesäkuuta 2008, nimityksen rekisteröimisestä suojattujen alkuperänimitysten ja suojattujen maantieteellisten merkintöjen rekisteriin (Casatella Trevigianan (SAN)) (EUVL L 143, 3.6.2008, s. 12).

            (3)  Komission täytäntöönpanoasetus (EU) N:o 862/2013, annettu 5 päivänä syyskuuta 2013, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suuren muutoksen hyväksymisestä (Casatella Trevigiana (SAN)) (EUVL L 240, 7.9.2013, s. 15).

            (4)  EUVL C 171, 19.5.2020, s. 29.